KIRJALLINEN KYSYMYS P-2535/01 esittäjä(t): Gabriele Stauner (PPE-DE) komissiolle. Väärennettyä voita koskevien tutkimustulosten esittäminen.



Virallinen lehti nro 147 E , 20/06/2002 s. 0026 - 0027



KIRJALLINEN KYSYMYS P-2535/01 esittäjä(t): Gabriele Stauner (PPE-DE) komissiolle (11. syyskuuta 2001) Aihe: Väärennettyä voita koskevien tutkimustulosten esittäminen Italialaisten rikollisjärjestöjen jäsenet väärensivät suuria määriä voita lisäämällä siihen kasvi- ja eläinrasvoja sekä kemiallisia aineita ja markkinoivat sitä belgialaisten, saksalaisten, ranskalaisten ja italialaisten yritysten välityksellä vuoden 2000 puoleenväliin asti. Kaiken kaikkiaan väärennettyä voita valmistettiin luultavasti 100 000 tonnia, ja sitä käytettiin pääasiassa leipomotuotteisiin. Petosten paljastuttua jäljellä olevaa väärennettyä voita takavarikoitiin kesäkuussa 2000 noin 200 tonnia Belgiassa, Ranskassa ja Italiassa. Kyseisiä jäsenvaltioita kehotettiin tekemään kemiallisia tutkimuksia mahdollisten terveysriskien selvittämiseksi. Saksan kuluttajansuoja-asioista, elintarvikkeista ja maataloudesta vastaava ministeri ilmoitti 17. elokuuta 2001 päivätyssä kirjeessään, että pysyvä eläinlääkintäkomitea ei ole tähän mennessä saanut Belgialta, Ranskalta ja Italialta pyydettyjä tutkimustuloksia ja näin ollen Saksan liittohallitus ei voi tarkastaa ja arvioida niitä. Voiko komissio kertoa, miksei tuloksia ole vielä tähän mennessä esitetty? Voiko se ilmoittaa, miten se on toiminut tai aikoo toimia saadakseen kyseiset jäsenvaltiot esittämään tutkimustulokset? Voiko komissio lisäksi ilmoittaa, mihin tutkimustuloksiin se perustaa petostentorjuntaa koskevan vuoden 2000 vuosikertomuksen(1) sisältämän väitteen, jonka mukaan asiantuntijoiden suorittamien analyysien perusteella on voitu osoittaa, että takavarikoiduista tuotteista ei ole aiheutunut riskiä kuluttajien terveydelle? Voiko komissio toimittaa mainitsemiensa asiantuntijoiden nimet ja tiedot heidän virkatehtävistään sekä kopiot mainituista tutkimustuloksista? (1) KOM(2001) 255, s. 25 David Byrnen komission puolesta antama vastaus (22. lokakuuta 2001) Arvoisaa parlamentin jäsentä pyydetään tutustumaan vastaukseen, jonka komissio antoi kirjalliseen kysymykseen E-2210/01. Väärennettyä voita koskevien tutkimustulosten esittämisen suhteen komissio viittaa siihen, että nämä tiedot ovat osa rikosoikeudellista tutkimusta ja sen vuoksi tutkintamenettelyn salassapitomääräysten alaisia Ranskassa ja Italiassa. Belgian viranomaisten suorittamissa tutkimuksissa todettiin, että Belgian alueella varastoidusta voista otetuissa näytteissä ei ollut polyklooribifenyyliä (PCB), orgaanisia klooriyhdisteitä eikä raskasmetalleja. Myös Belgian oikeusviranomaiset ovat kuitenkin Italian viranomaisten virka-apupyynnön vuoksi julistaneet tietonsa salaisiksi. Pysyvän eläinlääkintäkomitean kokouksessa 12. syyskuuta 2001 komissio muistutti jäsenvaltioita siitä, että niiden on toimitettava komissiolle kaikki väärennettyä voita koskevat saatavissa olevat tutkimustulokset heti, kun se on oikeudellisten menettelyjen kannalta mahdollista. Yhteisöjen taloudellisten etujen suojaamista ja petostentorjuntaa koskevassa vuoden 2000 vuosikertomuksessa(1) komissio käytti Euroopan petostentorjuntaviraston (OLAF) 19. joulukuuta 2000 julkaiseman lehdistötiedotteen sanamuotoa: Asiantuntijoiden suorittamien analyysien perusteella on lisäksi voitu osoittaa, että takavarikoiduista tuotteista ei ole aiheutunut riskiä kuluttajien terveydelle Ks. OLAFin 5. heinäkuuta 2000 OLAF/07/2000 ja 19. joulukuuta 2000 OLAF/10/2000 antamat lehdistötiedotteet. Tämä perustui tuolloin käytettävissä olleisiin kansallisten viranomaisten tietoihin. Komissio pyytää arvoisaa parlamentin jäsentä osoittamaan edellä mainituille kansallisille oikeusviranomaisille kaikki asiakirjapyynnöt, jotka koskevat vireillä olevia oikeudellisia menettelyjä tai niihin liittyviä asiantuntijoita. (1) KOM(2001) 255 lopullinen.